बर'नि गोदोनिफ्राइ नुजाफ्लेबाय थाबोनाय आरो आथिखालनि जेंनाफोरखौ आबुङै सुस्रांनांगौनि थाखाय एबसुनि खावलायनाय लेखायै दिनै आसामनि गिबि मन्त्रि मानगोनां ड० हिमन्त बिश्व शर्मानि हांख्रायनायाव एबसु आरो बर' थुनलाइ आफाद जथायै दिजपुरनि जनता भवननि सिफ मिनिस्टार कनफारेन्स हलआव सानजौफुनि 11'30 रिंगानिफ्राइ गोथौयै सावरायलायो । बे सावरायलायनायाव गोदोनिफ्राइ दिनैसिम नुजाबोनाय गासैबो जेंनाफोर (जायखौ आसाम सरकारा सुस्रांनो हाथावना) बैफोरखौ आबुङै खेबसेनो सुस्रांनांगौनि थाखायनो एबसु आरो बर' थुनलाइ आफादा जथायै मोन 33 दाबिफोरखौ लानानै गोसोखांलाइ गथायनानै गुवारै सावरायलायो । आसामनि गिबि मन्त्रि मानगोनां ड० हिमन्त बिस्व शर्माजों लोगोसे बे सावरायनायाव बिटिआरनि गाहाइ मावफुं सोद्रोमा मुस्रि प्रमद बर, सोलोंथाइ आरो डाब्लिउ.पि.टि मिनिस्टार ड० रनुज पेगु आरो आर्बान मन्त्रि असक सिंहालआ बाहागो लाफायो । बे सावराय मेलाव मिरु एबसुनिफ्राइ फारियै आफादगिरि मानगोनां मुस्रि दिपेन बर', बोसोनगिरि खुंख्रा सर्गियारी, लेङाइ आफादगिरि खोरोमदाव औवारी, नेहाथारि फारियै निजोम बसुमतारी, रंगिना बरगयारी, बिरदाव बर, सोलोंथाइ नेहाथारि सोमावसार बसुमतारी, गेलेमु नेहाथारि गनेस बसुमतारी, रांखान्थि नेहाथारि सिमान्त' बसुमतारी आरो सुबुं फोनांजाब नेहाथारि अबित नार्जारीया बाहागो लायो ।